hotchpotch/miracl-hf-unified huggingface dataset:
Porsche 944
Porsche 944 on Porschen vuonna 1981 esittelemä 924:sta edelleen kehitetty urheiluautomalli. Moottorikoko kasvoi 2-litraisesta rivinelosesta 2,5-litraiseen Porschen valmistamaan rivineloseen, jossa on tehoa noin 160 hv. Erittäin jäykkä kori on täyssinkitty ja koria on levitetty 924:een verraten.
944:n kehuttiin olleen poikkeuksellisen hyvä ajo-ominaisuuksiltaan, osittain 50/50-painojakaumansa vuoksi. Tasapainoinen painojakauma on saavutettu sijoittamalla moottori eteen ja vaihdelaatikko taka-akselin yhteyteen taakse edellisen 924:n tapaan.
Perusversion 2,5-litrainen rivinelonen pohjautui 928 mallin V8-moottoriin, tuottaen tehoa 163 hevosvoimaa ja vääntöä 205 newtonmetriä. Moottorissa oli Bosch-polttoaineensuihkutus ja kaksi tasapainotusakselia.
Perusversion iskutilavuutta kasvatettiin myöhemmin 2,7 litraan; numeroarvot eivät juuri muuttuneet, mutta uusi moottori tarjosi laakeamman vääntökäyrän.
S-mallissa samaan (2.5-l) moottorilohkoon liitettiin uusi 16-venttiilinen sylinterinkansi, ja teho nousi 190 hevosvoimaan.
S2-malli oli tehokkain vapaasti hengittävä versio: Siinä oli 3,0 litraan kasvatettu iskutilavuus ja 16-venttiilinen sylinterinkansi.
Teho nousi 211 hevosvoimaan ja vääntö 280 newtonmetriin, jolla auto pystyi 240 km/h huippunopeuteen.
Tehtaan sisäisellä koodilla 951 tunnettu 944 Turbo oli suorituskykyisin versio. Siinä 2,5-litraiseen 8-venttiiliseen perusmoottoriin liitettiin KKK-turboahdin ja kehittyneempi Bosch-moottorinohjausjärjestelmä. Tehoa autossa oli 220 hevosvoimaa ja vääntöä 330 newtonmetriä. 1988 Porsche lanseerasi Turbo S -mallin jossa oli suurempi turbo ja korkeampi ahtopaine, nostaen tehon 250 hevosvoimaan ja väännön 350 Newtonmetriin. Tehokkaampi S -versio kiihtyi 0-100 km/h alle 6:ssa sekunnissa ja saavutti yli 250 km/h huippunopeuden.
Myös alustaan ja voimansiirtoon tehtiin lukuisia muutoksia, minkä johdosta tehtaan sisäinen koodikin antaa ymmärtää kyseessä olevan tavallaan erillisen malliversion.
Mallivuodesta 1990 944 S2 oli saatavilla myös avoversiona, ja 944-sarjan viimeiselle mallivuodelle 1991 avokattomahdollisuus oli tarjolla myös 944 Turboon. 
Avonainen 944 Turbo onkin mallisarjan harvinaisin versio.
Porsche 944:n kehitys jatkui tuotannon päätyttyäkin; uusi Porsche 968 perustui samaan perusrakenteeseen, ja moottori oli kehitysversio 944 S2:n 3-litraisesta neloskoneesta.
Porsche 944 on ollut koko merkille erittäin suosittu ja tärkeä malli. Se käytännössä pelasti Porschen taloudelliselta romahdukselta 1980-luvun alussa, ja oli osoitus myös siitä, että aitojen Porschejen ei tarvitsisi olla ainoastaan takamoottorisia.
Leo XI
Leo XI (1535–1605), oikealta nimeltään Alessandro Ottaviano de' Medici, oli paavina 10. huhtikuuta 1605 – 27. huhtikuuta 1605. Hän kuului vauraaseen Medicin sukuun. Hänet valittiin paaviksi 70-vuotiaana. Hän sairastui heti paavin istuimelle noustuaan ja kuoli vajaa kuukausi myöhemmin.
Innocentius IX
Innocentius IX (1519–1591), syntymänimeltään Giovanni Antonio Facchinetti, oli paavina 29. lokakuuta 1591 – 30. joulukuuta 1591. Facchinetti syntyi vaatimattomaan työläisperheeseen Pohjois-Italiassa, ja toimi paavi Gregorius XIV:n aikana kirkkolain lakimiehenä, diplomaattina ja hallintovirkamiehenä. Gregoriuksen sairastellessa Facchinetti hoiti jo paljon paavin istuimen hallinnollisia asioita. Hän nousi Gregoriuksen seuraajaksi, mutta kuoli pari kuukautta myöhemmin.
Gregorius XIV
Gregorius XIV (1535–1591), syntymänimeltään Niccolò Sfondrati, oli paavina 5. joulukuuta 1590 – 16. lokakuuta 1591.
Hän syntyi Milanossa perheeseen, jolla oli hyvä asema seurapiireissä, mutta Sfondrati oli tunnettu vaatimattomasta elämäntyylistään ja hurskaudestaan. Opiskeltuaan Perugiassa ja Padovassa hänet vihittiin papiksi ja piispaksi. Hän myös osallistui vuosina 1561–1563 Trenton kirkolliskokoukseen.
Paavina Gregorius XIV sekaantui voimallisesti Ranskan uskonsotiin.
Hän sairasti pitkähkön aikaa malariaa ja kuoli sappikivitautiin.
Wings 2
Wings 2 on Miika Virpiojan kehittämä indie-videopeli, joka julkaistiin Microsoft Windowsille ja Linuxille vuonna 2006. Peli on suoraa jatkoa Virpiojan aiemmalle pelille, "Wingsille".
"Wings 2":ssa on luolalentelyissä harvemmin nähty verkkopeli, uusia toimintoja ja pelimuotoja, joita on yhteensä kuusi kappaletta. Pelaajan on lisäksi on mahdollista hypätä aluksestaan ulos ja taistella vain pilotilla, tai mennä jälleen robottien tai tykkien ohjaksiin. Peliä on mahdollista pelata sekä internetissä että jaetulla ruudulla ja lähiverkossa. Siihen on myös mahdollista luoda omia kenttiä ja myös aseita.
Pelin kehitys alkoi kesällä 2003. Syksyllä 2005 aloitettiin "Wings 2":n suljettu beetatestaus, ja keväällä 2006 saivat betan ladattavakseen pelin foorumille rekisteröityneet. 17. elokuuta 2006 "Wings 2" julkaistiin julkiseen levitykseen. 6. joulukuuta
2007 "Wings 2" laitettiin ilmaislevitykseen Suomen itsenäisyyspäivän kunniaksi.
Alexander Herr
Alexander Herr (s. 4. lokakuuta 1978 Furtwangenissa) on saksalainen entinen mäkihyppääjä.
Herr aloitti mäkihypyn harrastamisen jo neljävuotiaana. Vuonna 1993 hän saavutti juniorien MM-pronssia Harrachovissa. Kaudesta 1994/1995 hän kuului maansa aikuisten maajoukkueeseen. Hän kuului Saksan kultaa voittaneeseen suurmäen joukkuekilpailujoukkueeseen 2001 Lahden MM-kisoissa. Samoissa kisoissa hän saavutti pronssia normaalimäen joukkuekilpailussa. Vuonna 2006 hän hyppäsi lentomäen MM-kisoissa Kulmissa Saksan joukkuekilpailun pronssia saavuttaneessa joukkueessa.
Mäkihypyn maailmancupissa Herr oli kahdesti palkintosijoilla. Hänen paras sijoituksensa kokonaiskilpailussa oli 24:s, kaudelta 2004/2005. Samalla kaudella hän kärsi polvivammasta. Seuratasolla Herr edusti ST Schonach-Rohrhardsbergiä. Hän asuu Schonachissa.
Agapio Racing Team
Agapio Racing Team Oy/Nordic Agapio oli suomalainen piirrossarjojen dubbausyhtiö. Yhtiö toimi ensin vuosina 1993–1997 ja sen tilat sijaitsivat Helsingissä. 
Agapio jälkiäänitti 26 ensimmäistä "Digimon"-jaksoa, mutta Nelonen antoi Tuotantotalo Wernen dubata loput jaksot, koska katsojat valittivat Agapion dubbauksen laadusta.
Talbot Samba
Talbot Samba on PSA-konsernin Talbot-merkillä vuosina 1981–1986 valmistama pieni henkilöautomalli, joka korvasi Talbot Sunbeamin. Samba jakaa suuren osan tekniikastaan Citroën LNA- ja Peugeot 104 -mallien kanssa.
Samban korin muotoilu on hyvin samanlainen kuin LNA- ja 104-malleissa. 3,5 metriä pitkä auto oli kuitenkin pidempi kuin 104:n kolmiovinen versio ja lyhyempi kuin viisiovinen. Vuonna 1982 Sambasta tuotiin markkinoille kaksiovinen avomalli, jollaista ei Citroënin ja Peugeot’n valikoimissa ollut.
Sambaan oli aluksi tarjolla 1,0-, 1,1- ja 1,4-litraiset moottorit. Vuonna 1983 markkinoille tuli urheilullinen Samba Rallye 1,2-litraisella (80 hv) moottorilla. Sen tunnisti konepellin ilmanottoaukosta ja kylkien raidoista. Vuonna 1985 esiteltiin myös 1,4-litraisella (90 hv) moottorilla varustettu versio Rallyesta.
Samba ei saanut itselleen seuraajaa, sillä vuonna 1983 esitelty Peugeot 205 osoittautui erittäin suosituksi, eikä uudelle pikkuautomallille olisi siten ollut tilaa PSA-konsernin mallivalikoimassa.
The Legend of Zelda: Oracle of Seasons
The Legend of Zelda: Oracle of Seasons on Nintendon julkaisema videopeli Game Boy Colorille. Pelin kehitti Capcomille työskentelevä Flagship ja tuotti Shigeru Miyamoto. "Oracle of Seasons" julkaistiin yhdessä "" -pelin kanssa. Pelit ovat itsenäisiä kokonaisuuksia, mutta niiden pelaaminen rinnakkain avaa lukittuja ominaisuuksia ja syventää tarinaa.
Tarina alkaa Triforcen temppelistä, jossa Link kuulee Triforcen kutsuvan häntä. Link lähestyy pyhäinjäännöstä, ja hänen ympärilleen ilmestyy outo pyörre. Pyörre vie Linkin tuntemattomaan maahan, pimeän metsän keskelle. Link kuulee musiikkia ja iloisia huudahduksia lähistöltä ja tapaa joukon kierteleviä musikantteja, jotka nuotion ympärille kerääntyneenä katselevat kauniin naisen tanssia. Nainen toivottaa Linkin tervetulleeksi Holodrumin maahan ja pyytää tätä tanssimaan kanssaan.
Kohta taivas peittyy tummiin pilviin ja taivaista kuuluu mahtava ääni. Ääni esittelee itsensä Onoxiksi, Pimeyden kenraaliksi ja kertoo tanssijan, Dinin, olevan Vuodenaikojen oraakkeli. Onox kaappaa Dinin, ja Holodrum vaipuu kaaokseen. Linkin tehtäväksi jää etsiä Vuodenaikojen sauva, joka on piilotettu Subrosian maahan, Vuodenaikojen temppeliin. Sauvalla on voima vaihtaa vuodenaikaa silmänräpäyksessä.
"Oracle of Seasonsin" läpi pelanneelle pelaajalle annetaan salasana, jonka voi syöttää "Oracle of Agesiin", ja päinvastoin. Salasana avaa lukittuja ominaisuuksia, kuten antaa ei-pelaajahahmoille tietoja Linkin vaiheista toisessa pelissä, siirtää osan hankituista esineistä toiseen peliin ja muuttaa luolastoja. Pelatessaan salasanalla Linkin tietoon tulee uusia salasanoja, jotka voi palauttaa toiseen peliin, jolloin pelaaja palkitaan uusilla esineillä. Pelien todellinen loppu, jossa esiintyvät Prinsessa Zelda ja Ganon, on mahdollista saavuttaa vain näin.
Citroën Axel
Citroën Axel on Citroënin vuosina 1984–1992 valmistama pieni henkilöauto. Se oli sama auto kuin Citroënin Romanian markkinoille suunnittelema Oltcit Club. Axelia myytiin ainoastaan Etelä-Euroopassa, eikä se kuulunut Suomen-tuontiohjelmaan. Axelin kori muistuttaa jonkin verran Citroën Visaa, mutta Axelissa on 1,1 tai 1,3 litran bokserimoottori. Länsimaihin ei tuotu kaksisylinteristä 650-kuutioista moottoria.
Daimler DS420
Daimler DS420 on Daimler Motor Companyn vuosina 1968–1992 Jaguar 420 -mallin alustalle valmistama edustuslimousine. Daimler limousinea käyttivät muun muassa Ison-Britannian kuninkaalliset ja suurlähettiläät.
Perusversion lisäksi autosta on valmistettu korin takaosasta rättikattoista Landaulette-mallia ja ruumisautoja.
Auto on 5,74 metriä pitkä, 197cm leveä ja painaa 2 131 kg. Moottorina on Jaguarin 4.2-litrainen, kuusisylinterinen XK6-rivimoottori.
Daimler DS420 limousinea valmistettiin yhteensä 4 141 kappaletta, lisäksi valmistettiin 903 ruumisautoa. Walesin prinsessa Dianan hautajaiskulkueessa käytettiin DS420-mallin ruumisautoa.
Boyz II Men
Boyz II Men on yhdysvaltalainen soul/R&B-yhtye Philadelphiasta, Pennsylvaniasta.
Boyz II Men perustettiin vuonna 1988. Se julkaisi vuosina 1992-1997 viisi listaykköskappaletta ja on myynyt yli 25 miljoonaa levyä. Vuosina 1990-2000 yhtyeellä oli levytyssopimus Motown Recordsin kanssa, jonka jälkeen se siirtyi Universal Recordsille. Yhtyeessä on nykyään kolme jäsentä Michael McCaryn jätettyä sen skolioosinsa takia vuonna 2003.
Vauxhall Cavalier
Vauxhall Cavalier on General Motors -konserniin kuuluvan Vauxhallin vuosina 1975–1995 valmistama ylemmän keskiluokan automalli.
Cavalierin piti alun perin saada aivan oma korimuotoilunsa, mutta lopulta sen etupää otettiin toisen sukupolven Opel Mantasta ja peräpää Opel Asconasta. GM:n muotoilija Wayne Cherry piirsi Cavalierille sille ominaisen keulan.. Myöhemmät Cavalierit perustuivat Opel Vectraan.
Suurimmat erot Vectran ja Cavalierin välillä ovat etusäleikössä ja korimalleissa: Vectra oli saatavana sedan- ja hatchback-malleina, kun Vauxhallista sen sijaan valmistettiin myös farmaria ja vuodesta 1982 avomallia.
Cavalierit valmistettiin aluksi Belgian Antwerpenissa ja elokuusta 1977 alkaen Englannin Lutonissa.
Vauxhall Cavalier muuttui Vauxhall Vectraksi toisen sukupolven Opel Vectran esittelyn yhteydessä.
Sao Penza
Sao Penza on eteläafrikkalaisen Samcorin valmistama pieni henkilöautomalli. Auto on käytännössä sama kuin vuonna 1985 markkinoille tullut Mazda 323 -malli, mutta laatu oli Mazdaan verrattuna erittäin huono. Penzaa ei ole tuotu Suomeen, mutta Englannissa sitä myytiin jonkin verran vuosina 1991–1993.
San Storm
San Storm on intialaisen veturivalmistajan yhteistyössä ranskalaisen Le Mans Design Groupin kanssa kehittämä ensimmäinen intialainen urheiluauto, ja se tuli myyntiin vuonna 1998. Pienessä lasikuitukorisessa sportcoupé-tyyppisessä Stormissa on Renault'n 1,1-litrainen D7F-moottori. Stormista on myös avomalli, jota myydään nimellä San Streak.
Storm on kaksipaikkainen ja painaa vain 760 kg. Moottorissa on tehoa 60 hp, jolla auto saavuttaa sadan kilometrin tuntinopeuden 11 sekunnissa. Huippunopeus autolla on 160 km/h.
Lonsdale Saloon
Lonsdale Saloon on uusiseelantilaisen Lonsdalen vuosina 1982–1984 valmistama auto, joka oli käytännössä sama auto kuin Mitsubishi Galant. Lonsdale Saloonia tuotiin myös Eurooppaan, lähinnä Britanniaan japanilaisten autojen tuontikiintiöiden takia.
Moottorivaihtoehdot:
Toyota Model F
Toyota Model F, myyty myös nimillä Toyota Van (USA), Toyota Space Cruiser (Japani ja Eurooppa lukuun ottamatta Ruotsia) ja Toyota Tarago (Australia), oli Toyotan vuosina 1983–1990 valmistama tila-auto. Se perustui Toyota Hiacen ja Toyota Lite-Acen tekniikkaan, mutta oli viimeistelty paremmin henkilöautomaiseksi. Takavetomallin rinnalla tarjolla oli myös nelivetoinen versio.
Toyota Previa korvasi Model F:n Toyotan mallistossa.
Moottorivaihtoehdot:
Jalu
Jalu (myös Yalu, koreaksi Amnok) on Kiinan ja Pohjois-Korean rajalla virtaava 790 kilometrin pituinen joki. Joki saa alkunsa Baekduvuorelta 2 500 metrin korkeudesta. ja se laskee vetensä Koreanlahteen. Jalun valuma-alue on 30 000 neliökilometriä ja sen tärkeimmät sivujoet ovat Changjin, Herchun ja Tokro.
Jalun jokilaakso oli aluetta, jossa muinainen Koguryon kuningaskunta nousi voimiinsa. Useat valtion entisistä linnoituksista ja kuningaskunnan pääkaupunki sijaitsevat joen varrella.
Joen strategisen sijainnin takia siellä on sodittu useita taisteluja, vuonna 1894 taistelu Kiinan-Japanin sodassa ja vuonna 1904 Venäjän-Japanin sodassa.
Korean puoli joesta teollistui voimakkaasti, kun Korean niemimaa oli Japanin hallinnassa (1910–1945) ja lopulta vuonna 1945 melkein 20 prosenttia Japanin teollisuudesta tuli Koreasta. Korean sodan aikana YK:n joukkojen lähestyminen Jalua sai aikaan Kiinan sekaantumaan sotaan voimakkaammin. Sodan seurauksena ainoastaan yksi joen ylittävistä silloista jäi tuhoamatta. Korean sodassa joen läntisen laakson yllä käytiin useita ankaria taisteluita Pohjois-Korean ilmaherruudesta.
Vuonna 2010 Jalun tulvat aiheuttivat suuria tuhoja sekä Kiinan että Pohjois-Korean puolella.
Myrsky (veistos)
Myrsky on Reino Puustisen luoma veistos, joka sijaitsee Joutsenon kaupunginkirjaston vieressä. Veistos esittää kolmea myrskypilveä pakoon juoksevaa hevosta, muistona vuonna 1972 Joutsenoa rajusti koetelleesta myrskystä. Teräksinen patsas sijaitsee Joutsenon keskustan toria vastapäätä, kaupunginkirjaston edessä kaupungin pääkadun Keskuskadun varrella. Patsas restauroitiin vuonna 2007.
Aura (albumi)
Aura on CMX:n neljäs albumi, joka julkaistiin helmikuussa 1994. Levy oli korkeimmillaan albumilistan kolmosena.
Auran kappaleista ”Ruoste” ja ”Kultanaamio” julkaistiin singleinä.
Osalla albumin kappaleista käytetään jousisoitintaustoja. Tuottaja Gabi Hakanen oli tuottanut Topi Sorsakosken tangolevyn, jonka jousisovitukset oli tuottanut Veikko Huuskonen. Häneltä tilattiin jousisovitukset myös CMX:lle.Sävellykset: A. W. Yrjänä ellei muuta mainita, sanoitukset: A. W. Yrjänä
Rautakantele
Rautakantele on CMX:n viides, helmikuussa 1995 julkaistu albumi.
Levy päättyy virsihenkiseen lauluun ”Hiljaisuuteen”, jossa ei kuulla lainkaan soittoa. Kappaleella laulavat A. W. Yrjänä ja Kampin Laulu -kuoro.
Rautakanteleen lauluista ”Rautakantele”, ”Yöllisiä”, ”Talviunia”, ”Kirosäkeet”, ”Pelasta maailma”, ”Linnunhammas”, ”Veden ääri” ja ”Hiljaisuuteen” on julkaistu kokoelmalla "Cloaca Maxima". Levyn kappaleesta ”Rautakantele” on tullut yhtyeen itsensä mukaan eniten keikoilla soitettu kappale.
Olvassuon luonnonpuisto
Olvassuon luonnonpuisto tai Olvassuon soidensuojelualue on Suomen Natura-alueisiin kuuluva suoalue Pohjois-Pohjanmaalla ja Kainuussa Utajärven, Pudasjärven ja Puolangan alueella Kiiminkijoen pohjoispuolella.
Pohjois-Pohjanmaan liitto teki aloitteen luonnonpuiston muuttamisesta kansallispuistoksi. Ympäristöministeri Ville Niinistö vei aloitteen jatkovalmisteluun vuoden 2012 lopulla. Metsähallitus ja ympäristöministeriö päättävät kansallispuiston toteutumisesta.
Vuonna 1982 perustetun suojelualueen kokonaispinta-ala on noin 27 037 hehtaaria, josta kivennäismaata on 5 960 hehtaaria, suota 20 868 hehtaaria ja vesistöjä 245 hehtaaria. Se muodostuu Olvas-, Oravi-, Näätä- ja Sammakkosoiden suolakeuksista ja on myös porotalouden kannalta merkittävä alue, samoin kuin tärkeä lintujen pesimäalue. Olvassuon pohjois- ja itälaidalla virtaa pohjoiskoilliseen Piltuanjoki, eteläpuolella taas ovat Juorkunan Marttisjärven kylä sekä Iso Olvasjärvi ja Pikku Olvasjärvi. Olvassuon luonnonpuisto on osa Natura 2000 -luonnonsuojelualueverkostoa. Se kuuluu myös maailmanlaajuiseen kosteikkoluontoa suojelevaan Ramsarin sopimukseen.
Luonnonpuistoon on Olvassuon etelälaidalle rakennettu lintutorni, jonne johtaa pitkospuista rakennettu polku Kirkaslammen laavupaikalta. Polun varrella on nähtävissä ennallistettua suota, jossa suuret valtaojat on palautettu luonnontilaan. Saunakankaalla Piltuanjoen törmällä on Metsähallituksen ylläpitämä autiotupa.
Kaitsor
Kaitsor on kylä Suomen länsirannikolla Vöyrin kunnassa. Nimi Kaitsor on ruotsinkielinen väännös nimestä "Kaitasaari",
joka viitannee Kaitasaaren ja Kaidanmaan meripaikkoihin muinaisen Raision edustan saaristossa.
Kylä sijaitsee Vöyrin keskuksesta Rökiöstä n. 14 km pohjoiseen. Kaitsor on pääasiassa maaseutua ja saa pääasiallisen toimeentulonsa maataloudesta. Kylässä sijaitsee myös pienteollisuutta sekä nykyään Valion omistama meijeri. Meijerissä valmistetaan pääasiassa vientiin perusjuustoja kuten goudaa sekä lappia. Meijerin toisessa yksikössä valmistetaan tuorejuustoja, joista kuuluisin juusto on mustapippuri-juusto Musta Pekka (jota tuotti ennen "Enigheten/Milka,"
joka kärsi myöhemmin listeriajupakasta). Yksikkö on ainoa Valion meijereistä, jolla on oma vedenpuhdistamo. Kaitsorin juustolan toiminta loppuu huhtikuuhun 2015 mennessä.
Kylässä on asukkaita noin 150. Lähimpään merenlahteen on n. 0,5 km. Aluetta halkoo valtatie 8. Kaitsorin rakennuskanta on pääosin omakotitaloja, joskin alueella on pääasiassa alun perin meijerityöntekijöille tarkoitettuja rivitaloja. Rivitalot ovat nykyään yksityisen ihmisen omistuksessa ja ne ovat vuokrakäytössä. Kylässä sijaitsee yksi pankki ja myymäläauto käy kaksi kertaa viikossa. Myös kirjastoauto käy seudulla. Alueella on oma vesijohto sekä vedenpuhdistamo.
Alun perin Vöyrin alueella sekä lähiseudulla oli paljon pieniä meijereitä, kunnes meijerit päättivät yhdistyä ja Kaitsoriin perustettiin yhteisjuustola. Kaitsorin alueella sijaitsee ainakin kaksi entistä ja yksi (edellä mainittu) meijeri.
Cloaca Maxima (albumi)
Cloaca Maxima (1997) on CMX:n ensimmäinen kokoelma-albumi. Kolmen cd:n julkaisun kaksi levyä sisältää kokoelman kappaleita yhtyeen viideltä ensimmäiseltä albumilta ja myös yhden kappaleen ep:ltä "Raivo". Kolmas levy sisältää singlejen b-puolia, live-taltioinnin, uusia versioita vanhoista kappaleista sekä muutaman uuden kappaleen.
Kokoelma on omistettu yhtyeen keikkamyyjälle Veda Honkaselle (s. 1963), joka menehtyi syöpään vuonna 1997.
"Cloaca Maximan" seuraajaksi julkaistiin vuonna 2004 toinen triplakokoelma, "Cloaca Maxima II".
Kaikki kappaleet säveltänyt ja sovittanut CMX, sanoittanut A. W. Yrjänä.
CD 1: Physis
CD 2: Aetheris
CD 3: Astralis
Paavali IV
Paavali IV (28. kesäkuuta 1476 – 18. elokuuta 1559), syntymänimeltään Giovanni Pietro Carafa oli paavina 23. toukokuuta 1555 – 18. elokuuta 1559.
Hän oli napolilaisen ylhäisen perheen poika, joka toimi paavin lähettiläänä Englannissa ja Espanjassa, Vuonna 1536 hänestä tuli kardinaali ja Napolin arkkipiispa, ja hän sai tehtäväkseen organisoida Italian inkvisition tehokkaammaksi.
Paaviksi noustessaan hän oli jo varsin iäkäs, ja olisi voinut kieltäytyä terveyssyistä. Sanotaan että hän hyväksyi nimityksen koska Pyhän saksalais-roomalaisen keisarikunnan Kaarle V oli sitä vastaan.
Paavali IV:llä oli huomattavan juutalaisvastaiset mielipiteet. Hän rakennutti Rooman gheton, määräsi juutalaiset palaamaan sinne lukkojen taakse yöksi ja käyttämään vaatteissaan erityisiä tunnusmerkkejä gheton ulkopuolella liikkuessaan.
Erykah Badu
Erykah Badu (oikealta nimeltään Erica Abi Wright, s. 26. helmikuuta 1971 Dallas, Teksas) on yhdysvaltalainen laulaja, jonka musiikkityyli on R&B:tä, hip hopia ja neo soulia. Hänellä on myös ollut rooleja muutamissa elokuvissa.
Isoäitinsä ja äitinsä kasvattama Erykah Badu sai musiikillisia vaikutteita jo lapsena muun muassa artisteilta Stevie Wonder; Earth, Wind & Fire; Marvin Gaye ja Chaka Khan. Ensimmäisen kerran hän esiintyi jo 4-vuotiaana äitinsä kanssa paikallisessa näytelmässä. 14-vuotiaana hän pääsi esiintymään paikallisella radioasemalla teiniräppärinä.
Badu pääsi opiskelemaan tanssia ja teatteria Booker T. Washington High School for the Performing Arts -oppilaitokseen. Koulunsa aikana hän esiintyi rap-triossa nimellä M.C. Apples. Sittemmin hän opiskeli Grambling State -yliopistossa pääaineenaan teatteri.
Varsinaisesti hänen uransa laulajana pääsi kunnolla vauhtiin kun D'Angelon manageri Kedar Massenburg kuuli hänen lauluaan. Kedar Massenburg kiinnitti Badun juuri aloittaneeseen levy-yhtiöönsä Kedar Entertainment.
Erykah Badulla on kolme lasta: poika nimeltä Seven Sirius Benjamin (s. 1997), jonka hän sai ex-miehensä, OutKastista tutun André 3000:n kanssa sekä tyttäret nimeltään Puma Sabti Curry (s. 2004) ja Mars Merkaba Thedford (s. 2009).
Mazda RX-5
Mazda RX-5 oli Mazdan vuosina 1975–1979 valmistama coupé-tyyppinen henkilöauto. Siinä on muiden RX-sarjan autojen tavoin wankelmoottori. Moottorin tilavuus oli 2 × 654 kuutiosenttimetriä ja tehoa oli 115 hevosvoimaa. Moottori valmistettiin NSU:n lisenssillä.
Cloaca Maxima II
Cloaca Maxima II (2004) on CMX:n toinen kokoelma-albumi. Kolmen cd:n julkaisun kaksi ensimmäistä levyä sisältävät pääosin albumeilla julkaistuja kappaleita vuosilta 1998–2004 mutta mukana on myös kaksi uutta kappaletta, yksi uusi versio sekä CMX DVD:n mukana julkaistu ”Puuvertaus”-single. Kolmas levy sisältää singlejen b-puolia ja ”Päämäärä”-kappaleen, joka on uusi versio A. W. Yrjänän "Hotelli Sointu" -televisio-ohjelmassa kirjoittamasta samannimisestä kappaleesta.
Kaikki kappaleet säveltänyt CMX sekä sanoittanut A. W. Yrjänä.
Pius II
Pius II (1405–1464), alk. Enea Silvio Piccolomini, oli paavina 19. elokuuta 1458 – 14. elokuuta 1464. Hän opiskeli Sienassa ja Firenzessä, nousi piispaksi ja osallistui Baselin kirkolliskokoukseen (1431–1439). Hän matkusteli paavin lähettiläänä Euroopassa ja asettui Fredrik III:n hoviin Wieniin.
Paavi Pius II oli renessanssi-ihminen aidoimmillaan: lukenut, avarakatseinen ja kiintynyt antiikin kulttuuriin, luontoon ja matkustamiseen. Ennen kuin hänet valittiin paaviksi, hän matkusteli laajalti.
Sienan katedraalin kirjastossa, "Libreria Piccolimini"ssa, hänen veljenpoikansa (myöhempi paavi Pius III), tilaamat freskot kertovat hänen matkoistaan. Kuvissa nähdään hänet Sveitsin Baselissa, Skotlannissa ja Saksassa, hänen vihkimisensä kardinaaliksi ja paaviksi sekä hänet suorittamassa Katariina Sienalaisen pyhimykseksi julistamisen seremoniaa.
Myös paavi Pius II:na hän teki eurooppalaista politiikkaa: hän sai Ranskan kuninkaan lieventämään paavinvastaisia määräyksiään, yllytti kuninkaita ja herttuoita varustamaan ristiretkeä turkkilaisia vastaan ja pyrki välittäjäksi rauhanneuvotteluissa Puolan ja preussilaisten välillä.
Hän julkaisi useita kaunokirjallisia teoksia: runoja, komedioita sekä eroottisen romaanin "Eurialus ja Lucretia". Hän kirjoitti myös historianteoksia, muun muassa osittain omaelämäkerrallisen teoksen Fredrik III:sta.
Paavi Pius II oli syntynyt Pienzassa. Paaviksi valitsemisen jälkeen hän ryhtyi toteuttamaan suurisuuntaisia rakennussuunnitelmia synnyinkaupungissaan. Hän ei kuitenkaan nähnyt niiden toteutumista kuin osin, koska hän kuoli ennen niiden valmistumista.
Hélder Postiga
Hélder Manuel Marques Postiga (s. 2. elokuuta 1982 Vila do Conde, Portugali) on portugalilainen jalkapalloilija. Hän oli pelipaikaltaan hyökkääjä.
Postiga aloitti uransa kasvattajaseura Varzim SC:ssä, josta hänet myytiin FC Portoon kaudella 2001–2002. Kaudella 2003–2004 Postiga myytiin 9 375 000 eurolla Tottenham Hotspuriin, mutta seuraavalla kaudella hän palasi takaisin Portoon 4,5 miljoonalla eurolla. Vuonna 2006 Helder lainattiin Portosta ranskalaiseen Saint-Étienneen 0,8 miljoonalla eurolla. Hän palasi Porton joukkueeseen myöhemmin samana vuonna. Sittemmin hän on pelannut muun muassa Espanjassa Zaragozan ja Valencian joukkueissa sekä Italian Laziossa.
Postiga kuului Portugalin maajoukkueeseen EM-kisoissa 2004 ja MM-kisoissa 2006. EM-kisoissa Portugali saavutti hopeaa ja Postiga pääsi kentälle vaihtopelaajana puolivälierässä Englantia vastaan ja teki maalin ottelun ratkaisseessa rangaistuspotkukilpailussa. MM-kisoissa Portugali sijoittui neljänneksi ja Postiga pelasi avauskokoonpanossa viimeisessä alkulohko-ottelussa sekä vaihtopelaajana puolivälierässä, jonka rangaistuspotkukilpailussa hän teki jälleen maalin Englantia vastaan, ja välierässä.
Mikko Rämö
Mikko Rämö (s. 27. heinäkuuta 1980) on suomalainen jääkiekkoilija, pelipaikaltaan maalivahti.
Pelattuaan kolme kautta Pelicanseissa SM-liigassa Rämö palkattiin HPK:hon kaudelle 2003–2004. Hän oli ensimmäinen suomalainen maalivahti Venäjän pääsarjassa, kun hän pelasi kauden 2004–2005 Amur Tigers -nimisessä joukkueessa Habarovskissa. Hän teki sopimuksen venäläisen joukkueen Chekhov Vityazin kanssa 2005, mutta hänet vapautettiin marraskuussa, ja hän teki uuden sopimuksen Jokereiden kanssa. Rämö myytiin tammikuussa 2006 pelaajakaupassa HIFK:hon vaihdossa Tom Askeyhin. 2006 hän teki sopimuksen ruotsalaisen Elitserien-joukkue Mora IK:n kanssa. Kaudella 2007–2008 Rämö pelasi Mestiksen Hokissa ja Itävallan nationalliigassa VEU Feldkirchin joukkueessa. Kaudeksi 2008–2009 Rämö teki jatkosopimuksen seuran kanssa ja pääsi kokeilemaan taitojaan myös Itävallan pääsarjassa ECH Linzin joukkueessa. Kaudeksi 2009–2010 Rämö solmi sopimuksen Jokipoikien kanssa.
Rämö voitti kaudella 2009–2010 Mestiksen mestaruuden Joensuun Jokipojissa ja palkittiin play-offien arvokkaimpana pelaajana. Kaudeksi 2010–2011 Rämö siirtyi Mestiksessä pelaavaan KooKooseen.
Kauden 2015–2017 Rämö edusti Saksan toisella sarjatasolla pelannutta EC Bad Nauheimia.
Pedot
Pedot on vuonna 2005 ilmestynyt CMX:n yhdestoista albumi. Se nousi heti ilmestyessään Suomen albumilistan listaykköseksi. Kappaleet ”Uusi ihmiskunta” ja ”Kain” julkaistiin singleinä.
Sävellykset: CMX
Sanat: A. W. Yrjänä
Technical Report 1
Technical Report 1 (TR1) oli vuonna 2005 julkaistu luonnos C++-ohjelmointikieleen suunnitelluista lisäyksistä C++:n standardikirjastoon. Se sisälsi muun muassa säännöllisten lauseiden käsittelyn, hajautustaulut (hash table), satunnaislukugeneraattorit sekä funktio-objektit.
Boost-kirjastoa on käytetty esimerkkitoteutuksena eräille lisäyksille.
TR1 lisäyksistä suurin osa hyväksyttiin C++11-standardiin.
The Boomtown Rats
The Boomtown Rats on irlantilainen punk-/uuden aallon yhtye, joka perustettiin 1975. Yhtyeen laulaja ja näkyvin jäsen on Bob Geldof. Muut alkuperäisjäsenet ovat kosketinsoittaja Johnny Fingers, kitaristit Garry Roberts ja Gerry Cott, basisti Pete Briquette ja rumpali Simon Crowe. Yhtye teki comebackin vuonna 2013.
Boomtown Rats muodostettiin Irlannissa, Dún Laoghairen kaupungissa lähellä Dublinia vuonna 1975, mutta yhtye muutti Lontooseen lokakuussa 1976. Debyyttisinglensä "Lookin' After No. 1" yhtye julkaisi elokuussa 1977. Tätä seurasi debyyttialbumi "The Boomtown Rats" syyskuussa 1977. Toinen albumi "A Tonic for the Troops" julkaistiin kesäkuussa 1978.
Lokakuussa 1979 julkaistu kolmas albumi "The Fine Art of Surfacing" sisälsi singlenäkin julkaistun hitin "I Don't Like Mondays", josta tuli yhtyeen suurin menestyskappale. Bob Geldof kertoi säveltäneensä kappaleen kuultuaan 16-vuotiaan tytön Brenda Ann Spencerin Kaliforniassa tekemästä joukkomurhasta, jossa kuoli kaksi aikuista ja haavoittui useita koululaisia. Spencer ei katunut tekoaan, ja ainoa selitys jonka hän antoi oli "En pidä maanantaipäivistä [engl. "I Don't Like Mondays"]. Tämä piristää päivää."
Yhtyeen neljäs albumi "Mondo Bongo" julkaistiin tammikuussa 1981, ja samoihin aikoihin kitaristi Gerry Cott erosi yhtyeestä. Jäljelle jääneet jäsenet julkaisivat viidennen albumin "V Deep" helmikuussa 1982. Kuudes ja viimeinen albumi "In the Long Grass" julkaistiin vuonna 1984.
Näihin aikoihin yhtyeen suosio alkoi hiipua, ja samalla Geldof keskittyi enemmän muihin projekteihinsa kuten Band Aid -hyväntekeväisyysbändin julkaisemaan singleen "Do They Know It's Christmas?" ja muun muassa Lontoossa ja Philadelphiassa järjestettyihin Live Aid -hyväntekeväisyyskonsertteihin.
Suomessa yhtye on esiintynyt Ruisrockissa vuonna 1978, Kulttuuritalolla 1981, Tulivuorirockissa 1984 ja Kivenlahti Rockissa 2015.
ITap
iTap on Motorolan matkapuhelimiin kehittämä 
ennakoiva tekstinsyöttöjärjestelmä. Järjestelmän tarkoitus on helpottaa tekstiviestien kirjoittamista. Motorola loi iTapin T9-tekstinsyötön kilpailijaksi.
iTap eroaa T9-järjestelmässä siinä, että iTap pyrkii täydentämään sanoja, fraaseja tai jopa kokonaisia lauseita sanan alun perusteella. T9 ei arvaa kirjoitettua sanaa ennen kuin käyttäjä on syöttänyt koko sanan pituudenverran merkkejä. iTap käyttää ennakoimiseen ohjelman sisään rakennettua sanalistaa. Sanalista sisältää myös fraaseja ja usein käytettyjä lauseita,
joita iTap voi täydentää syötettävän sanan kontekstista riippuen.
Kontekstiriippuvaisuudesta johtuen iTap-järjestelmää pidetään T9-järjestelmää vaikeampikäyttöisenä. Käyttäjä ei voi helposti ennakoida, miten iTap täydentää sanan tai lauseen eri käyttökerroilla. Lisäksi käyttäjä joutuu selaamaan läpi suuremman listan mahdollisia sanoja kuin T9:ssä, koska iTap tarjoaa valittavaksi eripituisia sanoja.
T9-järjestelmän tapaan käyttäjä voi syöttää iTap-järjestelmään uusia sanoja.
iTap on saatavissa 25 kielelle, myös suomeksi.
Pelagius II
Pelagius II oli paavina 26. marraskuuta 579 – 7. helmikuuta 590. hän oli nähtävästi syntyperäinen roomalainen, mutta hänellä oli goottilaista sukujuurta. Hänen isänsä nimi oli Winigild.
Pelagius II pyysi keisari Maurikiokselta apua langobardeja vastaan, mutta Bysantista ei ollut apua, joten Pelagius II kääntyi frankkien puoleen. Frankit hyökkäsivätkin Pohjois-Italiaan, mutta kääntyivät pian pois langobardien lahjottua heidät.
Pelagius II asetti uudet selibaattia koskevat määräykset, jotka olivat niin tiukkoja, että hänen seuraajansa Pyhä Gregorius I totesi niiden olevan liian ankaria ja lievensi niitä hiukan.
Pelagius II aloitti San Lorenzo fuori le Muran basilikan rakentamisen sen paikan päälle, missä pyhä Laurentius oli kärsinyt marttyyrikuoleman.
Pelagius II kuoli ruttoon, joka riehui Roomassa vuoden 589 lopulla.
Bordighera
Bordighera on kaupunki Italian Liguriassa. Se kuuluu Imperian maakuntaan.
Bordigheran perustivat liguurit 300-luvulla eaa. Sen pinta-ala on 10 km² ja väkiluku noin 10 400 (2014). Nykyisenä pormestarina toimii Giacomo Pallanca.
Boodjamullan kansallispuisto
Boodjamullan kansallispuisto on kansallispuisto Australiassa Queenslandin luoteisosassa 1 837 kilometriä luoteeseen Brisbanesta.
Kansallispuistossa on useita pysyviä puroja, eläinten juomapaikkoja, rotkoja ja hiekkakivivuoristoja. Lawn Hillin rotko samannimisen puron varrella on rikas keidas, jossa kasvaa palmuja ja muita trooppisia kasveja. Lisäksi rotkosta löytää makean veden krokotiileja.
Boodjamullan muinaiset hiekkakivi- ja kalkkikivivuoret ovat kuluneet vuosimiljoonien aikana ja muodustaneet rosoisia kivimuodostelmia.
Waanyi-kansa, joka on asunut rotkon alueella ainakin 17 000 vuotta, kutsuvat aluetta nimellä Boodhamulla tai Rainbow Serpent country (sateenkaarikäärmeen maa). Lawn Hillin rotko on pyhä waanyille. Tunkiokasat, jauhinkivet ja kivitaide ovat todisteena alueen tärkeydestä. Nykyään waanyit auttavat puiston hoitamisessa.
Riversleighin fossiilialue on kansallispuiston laajennus, ja se valittiin Unescon maailmanperintökohteeksi vuonna 1994. Riversleighistä löytyy eläintenluita aina 25 miljoonan vuoden takaa kalkkipitoisista sedimenteistä.
Mido (jalkapalloilija)
Ahmed Hossam Hussein Abdelhamid (, s. 23. helmikuuta 1983 Kairo) on uransa vuonna 2014 lopettanut egyptiläinen jalkapalloilija, joka tunnettiin paremmin nimellä Mido. Hän oli pelipaikaltaan hyökkääjä. Uransa jälkeen Mido on toiminut jalkapallon johtotehtävissä, muun muassa kolmen eri seuran johtoportaassa Egyptissä. Hän opiskelee myös valmentamista.
Mido aloitti uransa egyptiläisseura Zamalekissa kaudella 1999–2000. Sieltä hän siirtyi belgialaisseura KAA Gentiin. Vielä saman kauden aikana hän siirtyi Hollantiin AFC Ajaxiin. Ajaxissa hän voitti Eredivisien, Alankomaiden cupin ja Alankomaiden supercupin. Vuonna 2003 Mido siirtyi Celta Vigoon Espanjaan. Samana vuonna hänet erotettiin Celta Vigosta neljän oman maalin takia. Olympique Marseille tarjoutui ostamaan Midon. Mido siirtyi Marseilleen pelaamaan yhdeksi kaudeksi ja sitten AS Roma tarjoutui ostamaan hänet. Mido pelasi sielläkin kauden ja siirtyi sitten lainalle Tottenham Hotspuriin kaudella 2005–2006. Kauden päätteeksi Tottenham osti Midon. Mido pelasi Tottenhamissa kesään 2007 kunnes siirtyi Middlesbroughiin. Tammikuussa 2009 hän siirtyi lainasopimuksella Wigan Athleticiin. Siirron myötä Midolle tarjoutuu hieno tilaisuus pelata yhdessä hänen maajoukkuetoverinsa ja hyvän ystävänsä Amr Zakin kanssa. Kauden 2008–2009 päätteeksi Middlesbroughin pudottua Valioliigasta Mestaruussarjaan, huhut Midon siirtymisestä muualle kasvoivat. Lopulta 31. heinäkuuta 2009 Mido siirtyi takaisin kasvattajaseuraansa Zamalekiin vuoden lainasopimuksella. Zamalek maksoi Middlesbroughille lainasta 400 000 puntaa ja laina sisälsi osto-option Midosta miljoonalla punnalla.
Tammikuussa 2010 Mido siirtyi lainalle West Ham Unitediin, josta palasi toukokuussa Middlesbroughiin. Elokuussa hän siirtyi tuttuun Ajaxiin, josta vaihtoi tammikuussa 2011 kasvattajaseuraansa Zamalekiin. Heinäkuussa 2012 Mido siirtyi Barnsleyn riveihin.
Vuonna 2002 Mido ei osallistunut Egyptin maajoukkueen kanssa Afrikan-mestaruuskilpailuihin Malissa säärivamman takia. Vuonna 2006 Afrikan-mestaruuskisoissa Mido pelasi maajoukkueen kanssa semifinaaliin asti kunnes hän sai pelikiellon haukuttuaan valmentajaansa.
Marjukka
Marjukka on suomalainen naisen etunimi. Se on hellittelymuoto nimestä Marja. Suomalaisessa nimipäiväkalenterissa Marjukka on ollut vuodesta 1984 alkaen. Marjukan nimipäivä on 15. elokuuta.
Marja, Maria, Maija ja Marjatta kantavat yhteistä Raamattuun liittyvää alkuperää, johon suomenkielestä liittyy myös konnotaatio marjasta. Saksan Mariasta tulevat samoin hellittely- tai diminutiivimuodot Marichen, hollanniksi sanotaan Maricken. Kalevalan Marjatta ja kristinuskon Maria käyvät yhteen taiteessa, esimerkiksi Heikki W. Virolaisen teoksessa Marjatta v. 1965 (Ateneumissa), tai Edefeltin kuvassa v. 1890, Ateneumissa, "Kristus ja Mataleena", jossa karjalainen tyttö kohtaa suomalaisessa koivikossa matkalla olevan Kristuksen hahmon.
Vuoden 2012 loppuun mennessä nimi Marjukka on annettu noin 6990 henkilölle, joista ainakin kaksi on miehiä.
Matilda
Matilda on naisen etunimi. Vanhempi muoto nimestä on Mathilda. Nimen kantana on saksan kielen Mathilde, joka tarkoittaa "mahtavaa taistelijatarta". Matildan nimipäivä on suomalaisessa ja ruotsalaisessa nimipäiväkalenterissa Pyhän Mathilden muistopäivänä 14. maaliskuuta. Mathilde oli kuningas Henrik I:n puoliso, ja hän oli tunnettu hyväntekijä, joka muun muassa perusti useita luostareita.
Maaliskuuhun 2017 mennessä Suomessa on Väestö­rekisteri­keskuksen tietojen mukaan annettu nimi Matilda 42 144 naiselle sekä muutamalle miehelle. Lisäksi muodossa Mathilda nimi on annettu 1843 naiselle sekä muutamalle miehelle.
Isohaaran voimalaitos
Isohaaran voimalaitos on Kemijoessa Kemin ja Keminmaan rajalla sijaitseva vesivoimalaitos.
Voimalaitos on Kemijoen voimalaitoksista ensimmäinen. Rakentamishanke sai aikanaan vauhtia Lapin sodassa tuhotun Kemijoen ylittävän sillan jälleenrakentamissuunnitelmista. Pohjolan Voima lupasi rakentaa rautatie- ja maantiesillan tuhottujen siltojen tilalle vuodessa, jos yhtiö saisi rakentaa sillan yhteyteen vesivoimalaitoksen ja pystyisi käyttämään sillan rakenteita säännöstelypadon osina. Voimalaitoksen on suunnitellut arkkitehti Sigurd Frosterus. Rakentaminen käynnistyi keväällä 1945, tieyhteys saatiin valmiiksi vuoden kuluessa keväällä 1946 ja itse voimalaitos keväällä 1949. Tuolloin otettiin käyttöön I- ja II-koneistot. Vuonna 1993 valmistui voimalaitoksen laajennus, jolloin otettiin käyttöön III- ja IV-koneistot.
Voimalaitoksen teho on 113 megawattia ja sen omistaa on Pohjolan Voima Oy. 29. huhtikuuta 2007 voimalaitoksen päämuuntajan tekninen vika aiheutti tuntuvia vahinkoja aiheuttaneen tulipalon. Voimalan sähköntuotanto keskeytyi tapauksen johdosta. Isohaara tarjoaa konkreettisen esimerkin voimalaitosautomaatiosta ja sen kehityksestä. Parhaimmillaan voimalaitoksella oli 60 työntekijää, mutta vuonna 2013 enää kaksi pysyvää työntekijää.
Isohaaran voimalaitokselta on ollut 120 kV:n voimalinja Martinniemen puuhiomolle ja sahalle vuodesta 1955 alkaen. Voimalinja korvasi Merikoski–Martinniemi-voimalinjan. Voimalinja on jäänyt käyttämättömäksi Martinniemen voimalaitoksen ja höyläämön toiminnan loputtua. Martinniemen voimalaitoksella on edelleen alkuperäiset kytkinkaapit kyseiselle linjalle.
Isohaaran voimalaitoksen yhteyteen rakennettiin Kemijoen ensimmäinen kalatie 1990-luvun alun voimalaitoslaajennuksen yhteydessä Vallitunsaaren puoleiselle rannalle. Kehittyneempi versio eli ns impulssityyppinen kalatie valmistui vuonna 2012 osoittautuen paremmaksi kuin alkuperäinen versio lohikalojen nousun kannalta.
Isohaaran patosillan harjalla kulkevat sekä Oulun–Tornion rautatie että Kemin ja Tornion välinen seututie 921, joka vuoteen 1976 asti oli osa Kemistä pohjoiseen menevää Valtatie 4:ää. Seututie on patosillan päällä yksikaistainen ja patosillalla on liikennevalo-ohjaus. Patosillalla on myös lähestyvistä junista varoittava äänivaroituslaitos.
Voimalaitoksen lähellä on Vallitunsaari, jossa sijaitsi aina 1970-luvulle asti voimalaitoksen omistajan Pohjolan Voiman pääkonttori sekä työntekijöiden asuinalue.
Julius III
Julius III (10. syyskuuta 1487–23. maaliskuuta 1555) syntymänimeltään Giovanni Maria Ciocchi del Monte, oli paavina 7. helmikuuta 1550 – 23. maaliskuuta 1555. Hän seurasi setäänsä Siponton arkkipiispana. Vuonna 1536 hänestä tuli kardinaali ja piispa, ja paavi Paavali III antoi hänelle useita tärkeitä tehtäviä, mm. Trenton kirkolliskokouksen ensimmäisenä puheenjohtajana.
Monte syntyi viisilapsiseen perheeseen, jonka isä oli Vincenzo Ciocchi del Monte ja äiti Cristofora Saracini.
Vuoden 1549–1550 konklaavi alkoi 29. marraskuuta ja päättyi 7. helmikuuta. Konklaavissa valittiin seuraaja kuolleelle Paavali III:lle. Konklaavissa kokoontui 49 kappaleta. Giovanni Maria Ciocchi del Monte valittiin 7. helmikuuta uudeksi paaviksi ja vihittiin 22. helmikuuta.
Paavina Julius III jätti näkyvämmän jäljen taidehistoriaan kuin teologiseen perintöön. Hän oli kiinnostunut myös musiikista ja tuotti renessanssisäveltäjä Giovanni Pierluigi da Palestrinan kuoronjohtajaksi Pietarinkirkkoon. Julius III nimitti 20 kardinaalia.
Band Aid
Band Aid oli hyväntekeväisyystarkoitusta varten alun perin vuonna 1984 koottu ryhmä, joka nauhoitti ja julkaisi Midge Uren ja Bob Geldofin kirjoittaman ja Trevor Hornin tuottaman singlen "Do They Know It’s Christmas?". Singlellä oli tarkoitus kerätä rahaa ja avustaa nälänhädästä kärsivää Etiopiaa. Single oli jättimenestys ja se nousi listaykköseksi.
Band Aid -nimikkeen alla on kokoonnuttu ja julkaistu sama kappale vielä kaksi kertaa myöhemminkin; vuonna 1989 nimellä Band Aid II ja vuonna 2004 nimellä Band Aid 20. Myös jälkimmäiset versiot nousivat myyntilistojen kärkeen.
Alkuperäisen Band Aid -singlen jälkeen vuonna 1985 järjestettiin myös Live Aid -hyväntekeväisyyskonsertit. Vuonna 2005 pidettiin maailmanlaajuiset Live 8 -tapahtumat samalla periaatteella.
Osallistujat
Osallistujat
Osallistujat
Tuotanto/Järjestelyt
Soittimet
Laulu
Hyväntekeväisyyslevy Länsi-Afrikan vuoden 2014 ebolaepidemian uhrien auttamiseksi.
Pius V
Pius V (, 17. tammikuuta 1504 Bosco, Piemonte, Italia – 1. toukokuuta 1572), oikea italialainen nimi Antonio Ghislieri, myöhemmin Michele Ghislieri, oli dominikaani ja inkvisiittori, hän oli järjestyksessä 225. paavi 7. tammikuuta 1566 lähtien kuolemaansa saakka 1. toukokuuta 1572. Hän on Maltan ja Bosco Marengon suojeluspyhimys, jonka muistopäivää vietetään joko 30. huhtikuuta tai 5. toukokuuta. Paavi Klemens X julisti hänet autuaaksi 1. toukokuuta 1672 ja paavi Klemens XI pyhimykseksi 22. toukokuuta 1712. Hän julisti pyhän Tuomas Akvinolaisen kirkonopettajaksi, julkaisi roomalaisen katekismuksen sekä uudisti hetkipalveluksen ja messukirjan. Lepanton taistelun voitosta turkkilaisia vastaan hän lisäsi Loreton litaniaan pyynnön “kristittyjen auttaja” ja määräsi lokakuun ensimmäisen sunnuntain pyhän ruusukon juhlapäiväksi. Lisäksi hänen hallintoaikanaan asetettiin Trenton kirkolliskokouksen dekreetit voimaan. Muita Pius-nimisiä paaveja on yhteensä 12 vuonna 155 kuolleesta pyhästä paavi Pius I:stä välillä 2. maaliskuuta 1876 ja 9. lokakuuta 1958 eläneeseen paavi Pius XII:hin asti. Paavien väitetään käyttävän valkoista pukua Pius V:n esimerkin mukaisesti.
Roomalaiskatolisessa hetkipalveluksessa ja messussa Pius V:tä muistetaan seuraavalla latinankielisellä kollehtarukouksella:
“"Oremus. Deus, qui, ad conteréndos Ecclésiæ tuæ hostes et ad divínum cultum reparándum, beátum Pium Pontíficem Máximum elígere dignátus es: fac nos ipsíus deféndi præsídiis et ita tuis inhærére obséquiis; ut, ómnium hóstium superátis insídiis, perpétua pace lætémur."”
Hän laati ainakin seuraavat paavilliset dokumentit:Pius V syntyi Antonio Ghislierinä köyhään perheeseen Pohjois-Italian Boscoon Alessandrian hiippakuntaan Lombardiaan 17. tammikuuta 1504. Toimittuaan paimenena 14-vuotiaaksi asti hän liittyi dominikaaneihin 1518 ja sai hyvän koulutuksen. Hän otti nimekseen Michele, ja hänet vihittiin papiksi 1528 Genoan hiippakunnassa. Hänen ensimmäinen tärkeä virkansa oli inkvisiittori, vuonna 1556 Pius IV nimitti hänet Sutrin ja Nepin piispaksi, 1557 kardinaaliksi ja 1558 suurinkvisiittoriksi. Ghislieri vastustelusta huolimatta hänet nimitettiin yksimielisesti paaviksi 7. tammikuuta 1566 paavi Pius IV:n kuoltua. Paavina hän toteutti Trenton kirkolliskokouksen dekreettejä, julkaisi roomalaisen katekismuksen, uudisti hetkipalveluksen ja messukirjan, nimitti Tuomas Akvinolaisen kirkonopettajaksi, perusti komission uudistamaan Vulgatan ja 1571 perusti kiellettyjen kirjojen luettelon. 5. maaliskuuta 1570 hän ekskommunikoi kuningatar Elisabet I:n paavillisella bullalla "Regnans in Excelsis." Pius V:n hallintoaikana turkkilaiset päihitettiin Lepanton taistelussa 7. lokakuuta 1571, osittain paavin itsensä rukousten ansiosta, niin ainakin on väitetty, ja voiton kunniaksi hän määräsi lokakuun ensimmäisen sunnuntain ruusukon juhlapäiväksi ja lisäsi Loreton litaniaan pyynnön ”kristittyjen auttaja”. Paavi kuoli 68-vuotiaana vuonna 1572. Papal Encyclicals Online: Pope St. Pius V (January 7, 1566 – May 1, 1572)
Dobson-jalusta
Dobson-jalusta on yksi Newton-peilikaukoputken pystytystavoista. Se muistuttaa atsimutaalista, mutta on toteutukseltaan tukevampi.
Kaukoputki lepää yleensä lastulevystä tai vanerista rakennetulla jalustallaan pienten teflonpalojen päälle laakeroituna, mahdollistaen erityisen helpon ja herkän kääntelyn.
Dobson-jalustalle voidaan pystyttää suuria peilikaukoputkia (10–70 cm).
Hyviä ominaisuuksia ovat helppo pystytettävyys ja kuljetettavuus. Huonoina ominaisuuksina voidaan mainita kohteen hankalahko seuraaminen (hienoliikunnan puuttuminen) sekä atsimutaalinen akselisto, jonka vuoksi putki kääntyy vain vaaka- ja pystysuunnassa.
Harrastelijakäytössä yleinen jalustatyyppi on nimetty keksijänsä, yhdysvaltalaisen munkin John Dobsonin mukaan.
Pius IV
Pius IV (1499–1565), syntymänimeltään Giovanni Angelo Medici, oli paavina 26. joulukuuta 1559 – 9. joulukuuta 1565. Hän oli vaatimattomista oloista Milanosta, ja hyvin kaukaista sukua mahtavalle Firenzen Medici-suvulle. Hän opiskeli Bolognassa ja muutti Roomaan 1527. Hän oli paavi Paavali III:n suosiossa ja sai nopeasti useita kirkollisia virkoja. Paavali IV:n kuoltua Medici valittiin paaviksi. Hänen ensimmäisiä toimiaan oli julistaa yleinen armahdus edeltäjänsä kauden lopettaneeseen mellakkaan osallistuneille. Hän toi oikeuden eteen edeltäjänsä veljenpojat, syytti näitä murhasta ja teloitutti. Oikeudenkäynti oli farssi, ja Pius V mitätöi sen päätökset jälkeenpäin.
Hän toimi inkvisition parissa ja vastusti kalvinismia ja käynnisti Trenton kirkolliskokouksen keskeytyksissä olleet neuvottelut uudelleen, mutta muuten hänen suurin intohimonsa näyttää olleen rakentaminen. Hän työllisti muun muassa Michelangeloa Roomassa. Michelangelon kuoleman jälkeen vuonna 1564 hän määräsi taidemaalari Daniele da Volterran peittämään Michelangelon Viimeisessä tuomiossa olevan alastomuuden.
Standardikirjasto
Standardikirjasto () on tietotekniikassa ohjelmointikielen mukana tuleva kokoelma yleisesti käytettyjä aliohjelmia tai luokkia. Standardikirjasto sisältää samat aliohjelmat valmistajasta riippumatta. Tämä mahdollistaa sen, että standardikirjastoa käyttävä ohjelma toimii samalla tavalla riippumatta siitä kenen valmistajan kirjastoa käytetään.
Eri ohjelmistokielien standardikirjastot ovat erilaisia ja sisältävät eri asioiden toteutuksia.
Pius III
Pius III, alk. Francesco Todeschini Piccolomini (29. toukokuuta 1439 Siena – 18. lokakuuta 1503 Rooma), oli paavina 22. syyskuuta 1503 – 18. lokakuuta 1503.
Hän kasvoi enonsa Aeneas Silvius Piccolominin (myöhemmin paavi Pius II) taloudessa ja otti käyttöön enonsa sukunimen. Hän nousi kardinaaliksi ja osallistui konklaaviin, joka valitsi Paavali II:n (1464–71) paaviksi.
Kardinaali Piccolomini itse nousi paavi Pius III:ksi sekavissa oloissa Aleksanteri VI:n (1492–1503) kuoltua ja tämän aviottoman pojan Cesare Borgian tultua karkotetuksi Roomasta. Pius III muutti liki ensi töikseen paavillista oikeuslaitosta ja pidätytti Borgian, mutta vain 26 päivää kestäneen hallintokauden jälkeen hän menehtyi jalassaan olleesta paiseesta lähteneeseen verenmyrkytykseen (jota kaikki lähteet eivät pidä puhtaana tapaturmana).
Lucrezia Borgia
Lucrezia Borgia (18. huhtikuuta 1480 – 24. kesäkuuta 1519) oli Rodrigo Borgian avioton tytär, jonka isästä tuli paavi Aleksanteri VI. Hänen veljensä oli pahamaineinen Cesare Borgia. Lucreziasta kerrotaan useita kauhutarinoita, mutta jälkeenpäin on mahdotonta puolueettomasti arvioida, kuinka suuri oli hänen osuutensa isän ja veljen nimiin laitetuissa hirmuteoissa.
Gaetano Donizetti on säveltänyt Lucrezia Borgiasta oopperan.
Koatit
Koatit eli nenäkarhut ("Nasua") ovat Keski- ja Väli-Amerikassa eläviä puolikarhuja. Niiden sukuun kuuluu kaksi tai kolme eri lajia. Useimmat lähteet mainitsevat kaksi lajia: punakoati eli koati eli punanenäkarhu ("Nasua nasua") ja valkonenäkoati eli valkonenäkarhu ("Nasua narica"). Toisinaan myös valkonenäkoatin alalaji cozumelinkoati eli cozumelinnenäkarhu ("Nasua narica nelsoni") luetaan omaksi lajikseen "Nasua nelsoni". Neljäs koati-niminen laji, vuorikoati ("Nasuella olivacea"), ei kuulu varsinaisten koatien sukuun, mutta on niille sukua.
Valkonenäkoateja elää esimerkiksi Nicaraguassa. Koateilla on paksu, raidallinen häntä, joka toimii kiipeillessä mainiona tasapainokeppinä. Niillä on nimensä mukaisesti pitkä kuono.
Koatit käyttävät ravintonaan pääasiassa selkärangattomia, mutta ne syövät myös liskoja, sammakoita ja pieniä jyrsijöitä. Nenäkarhut saattavat joutua puuman tai jaguaarin syötäväksi. Tuntiessaan itsensä uhatuksi, koatit kiipeävät nopeasti puuhun. Urokset ovat erakkoja ja kuljeskelevat yksinään. Niitä kutsutaankin monin paikoin nimellä "andasolos" tai "solitarios" tai guaranin kielellä "coatimundi" eli yksinäinen koati. Naaraat elävät keskenään laumassa, jossa on noin 20–40 yksilöä. Kukin naaras synnyttää kolmesta kuuteen poikasta. Nenäkarhut ovat sukukypsiä noin 2-vuotiaina.